Drie dood toe motors voor trok inryDaar word vermoed dat een van die sedans deur die ander sedan gesleep is toe die bestuurders van albei motors beheer verloor en voor die vragmotor ingedraai het (Foto: Verskaf) Drie mense is Woensdagaand dood toe twee sedans en ’n vragmotor in ’n ongeluk op die N4 naby Mbombela in Mpumalanga betrokke was. Die ongeluk het omstreeks 21:00 naby die Mara-afrit gebeur. Volgens Moeti Mmusi, woordvoerder van die provinsiale departement van gemeenskapsveiligheid, het twee sedans, ’n Nissan Sentra en ŉ Toyota Cressida, en ’n vragmotor al drie in die rigting van Malelane na Mbombela gery toe die ongeluk plaasgevind het. “Daar word vermoed dat een van die sedans deur die ander sedan gesleep is toe die bestuurders van albei motors beheer verloor en voor die vragmotor ingedraai het,” bevestig Mmusi. “Die vragmotor het na bewering in die agterkant van een van die sedans vasgery. Drie mans is op slag dood.” Die vragmotorbestuurder het ongedeerd van die ongeluk afgekom. “Een persoon het glo te voet van die toneel gevlug.” Die pad was gedeeltelik gesluit om wetstoepassers en noodpersoneel in staat te stel om die ongelukstoneel te fynkam.